Colleen Hoover

Colleen Hoover (kodanikunimi Margaret Colleen Fennell; sündinud 11. detsembril 1979 Sulphur Springsis Texase osariigis) on Ameerika kirjanik, kes kirjutab peamiselt romantilisi ja noorsooromaane.   Tema tuntuim teos on armastusromaan "It Ends With Us" (2016). 

Enne kindla kirjastusega lepingu sõlmimist andis ta paljud oma teosed ise välja.   2022. aasta oktoobri seisuga on Hooveri raamatuid müüdud ligikaudu 20 miljonit eksemplari.  Ajakiri Time nimetas ta 2023. aastal maailma 100 mõjukaima inimese hulka. 

 Elukäik 
Tema vanemad on Vannoy Fite ja Eddie Fennell. Ta kasvas üles Texase osariigis Saltillos  ja lõpetas 1998. aastal Saltillo keskkooli.  2000. aastal abiellus ta Heath Hooveriga  ja neil on kolm poega.  Hoover lõpetas Texase A&M-Commerce ülikooli sotsiaaltöö erialal.  Enne kirjanikutööle pühendumist tegi ta sotsiaaltööd ja töötas õpetajana. 

 Loominguline tegevus 
2011. aasta novembris alustas Hoover oma esikromaani "Slammed" kirjutamist, kuid ei plaaninud seda avaldada. Kirjutamisel inspireerisid teda Avett Brothersi laulu "Head Full of Doubt/Road Full of Promise" sõnad "Otsusta, milline olla ja mine ole see", ja ta kasutas bändi laulusõnu kogu raamatu vältel.  2012. aasta jaanuaris andis Hoover ise välja romaani "Slammed". Ta on öelnud, et andis romaani välja seetõttu, et tema emal, kes oli hiljuti saanud Amazon Kindle'i, oleks võimalus seda lugeda.  2012. aasta veebruaris ilmus raamatule järg "Point of Retreat". Mõni kuu pärast ilmumist luges raamatublogija Maryse Black "Slammed" ja andis sellele viis tärni,  tänu millele kasvas Hooveri kahe esimese raamatu müük hüppeliselt.  "Slammed" ja "Point of Retreat" võis sama aasta augustis leida New York Timesi bestsellerite edetabelis vastavalt 8. ja 18. kohalt.   Atria Books avastas romaanid ja taasavaldas need 10. augustil 2012.  Sarja kolmas raamat "This Girl" ilmus 2013. aasta aprillis   Pärast "Slammedi" edu lõpetas Hoover palgalise sotsiaaltöö ja hakkas vabakutseliseks kirjanikuks. 

Hoover avaldas 2012. aasta detsembris ise romaani "Lootusetu", mis räägib loo tüdrukust, kes omandas põhihariduse koduõppel ning suundub nüüd keskkooli õppima. Raamat jõudis 20. jaanuaril New York Timesi bestsellerite edetabelis 1. kohale ja püsis seal kolm nädalat.  See on esimene iseavaldatud romaan, mis kunagi antud nimekirjas esikohta on hoidnud.  Sama aasta juulis ilmus sarja teine romaan, "Losing Hope", mis näitab esimeses raamatus juhtunut läbi meespeategelase silmade. 

"Finding Cinderella" on tasuta romaan, mille Hoover avaldas 2014. aastal. Selles on mitu "Lootusetust" ja "Losing Hope'ist" tuttavat tegelast. Välja anti pehme köide koos mitme lisapeatükiga, näiteks uus epiloog ja Hooveri enda "Tuhkatriinu lugu".  2014. aasta märtsis ilmus "Maybe Someday". See on romaan poisist ja tüdrukust, kes koos muusikat tehes armuvad. Muusik Griffin Peterson lõi romaanile heliriba.  Raamatus olev skannitav QR-kood ja e-raamatus olev link viis lugejad veebisaidile, kus nad said muusikat kuulata. 

2015. aastal valmis koostöös Tarryn Fisheriga "Never Never", mis algselt jagati kolmeks osaks ja müüdi eraldi raamatutena. Hiljem avaldati teos ühe tervikuna.

2016. aastal ilmus Hooveri romaan "Ei iial enam".  Hoover on seda kirjeldanud kui raskeimat raamatut, mida ta kunagi kirjutanud on.  Romaan puudutab koduvägivalda ja Hooveri sõnul on see kirjutatud eesmärgiga aidata perevägivalla ohvreid.  Lugu on inspireeritud Hooveri lapsepõlvest, kui kasvas perevägivalla all kannatavas leibkonnas, mis kandus ka tema täiskasvanuellu. Loo peategelane Lily kogeb noores eas perevägivalda, olles tunnistajaks oma isa väärkohtlemisele oma ema suhtes, kogedes seda omal nahal, ja seejärel on täiskasvanuna vägivaldses suhtes.  2019. aasta seisuga on romaani üle maailma müüdud rohkem kui miljon eksemplari ja see on tõlgitud enam kui kahekümnesse keelde.  2021. aastal tõusis Hooveri populaarsus tänu BookToki kogukonna tähelepanule TikTokis .   Selle tulemusena jõudis "Ei iial enam" 2022. aasta jaanuaris The New York Timesi bestsellerite edetabelis 1. kohale.  Filmi "Ei iial enam" filmimine algas 2023. aasta mais. 

18. oktoobril 2022 andis Hoover koostöös Atria Booksiga välja "Ei iial enam" järje "Kõik algab meist".  Romaan oli kirjastuse Simon & Schuster kõigi aegade enim ettetellitud raamat. 

Simon & Schuster UK ostis 2022. aasta oktoobris Hooverilt kaks eraldiseisvat raamatut, mis kavatsetakse avaldada aastatel 2024 ja 2026. 

2022. aasta oktoobri seisuga on Hoover müünud üle 20 miljoni raamatu. Alexandra Alter The New York Timesist kirjutas Hooveri edule mõeldes: "Ütlus, et ta on hetkel Ameerika Ühendriikide enimmüüdud romaanikirjanik, või võrrelda teda isegi teiste edukate autoritega, kelle mitu raamatut on jõudnud enimmüüdute nimekirja, ei suuda näidata tema lugejaskonna suurust ja lojaalsust talle." Hooveri tööd on kritiseeritud väärkohtlemise normaliseerimise pärast. 

 Auhinnad ja saavutused 
Aasta Auhind Töö Kategooria Tulemus Ref 2012 Goodreads Choice Awards "Slammed" Noorsooromaan Nomineeritud  2013 "Losing Hope" Romantika Nomineeritud  "This Girl" Romantika Nomineeritud  2014 UtopYA Con Awards "Maybe Someday" Kõige uuenduslikum turundus Võitis  2015 Goodreads Choice Awards "Pihtimused" Romantika Võitis  2016 "Ei iial enam" Romantika Võitis 

 New York Timesi bestsellerid 
2022. aasta seisuga on kuus Hooveri teost olnud New York Timesi pehmekaanelise ilukirjanduse bestsellerite edetabeli esikümnes.

 "Slammed" (nr 8) 
 "Point of Retreat" (nr 18) 
 "This Gir" (nr 9) 
 "Lootusetu" (nr 1) 
 "Losing Hope" (nr 6) 
 "Maybe Someday" (nr 3) 
 "Ugly Love" (nr 4)
 "Pihtimused" (nr 4) 
 "9. november" (nr 9)
 "Ei iial enam" (nr 1) 
 "Petlik tõde" (nr 2)

 Teosed 
 Raamatud 
 Sari "Ei iial enam" 
 "Ei iial enam" (2016)
 "Kõik algab meist" (2022)

 Sari "Slammed" 
 "Slammed" (2012)
 "Point of Retreat" (2012)
 "This Girl" (2013)

 Sari "Lootusetu" 
 "Lootusetu" (2012)
 "Losing Hope" (2013)
 "Finding Cinderella" (novell; 2013)
 "Finding Perfect" (novell; 2019)

 Sari "Maybe Someday" 
 "Maybe Someday" (2014)
 "Maybe Not" (novell; 2014)
 "Maybe Now" (2018)

 Eraldiseisvad romaanid 
 "Ugly Love" (2014)
 "Never Never" (2015, digital; 2023, physical) three part novella series with Tarryn Fisher
 "Pihtimused" (2015)
 "November 9" (2015)
 "Liiga hilja" (2016)
 "Without Merit" (2017)
 "Kõik su täiuslikkused" (2018)
 "Petlik tõde" (2018)
 "Kahetsuse värv" (2019)
 "Mõrad südameluus" (2020)
 "Layla" (2020)
 "Mälestused temast" (2022)

 Novellid 
 "A Father's Kiss" kogumikus "The Kiss" (Armastuse ja muude lähikohtumiste antoloogia)
 "Saint" kogumikus "One More Step" (antoloogia)
 "The Dress" kogumikus "Two More Days" (antoloogia)

Eesti keelde tõlgitud
 "Ei iial enam" (Pegasus, 2024) – e-raamat, tõlkinud Raili Puskar

 Viited 

Kategooria:Sündinud 1979
Kategooria:Ameerika Ühendriikide kirjanikud